Komisijos reglamentas (EEB) Nr. 2971/76
1976 m. gruodžio 7 d.
iš dalies keičiantis Reglamentų (EEB) Nr. 315/68 ir (EEB) Nr. 537/70 nuostatas dėl Iris danfordiae ir Iris reticulata svogūnėlių kokybės standartų
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. vasario 27 d. Tarybos reglamentą (EEB) Nr. 234/68 dėl bendro augančių medžių ir kitų augalų, svogūnėlių, šaknų ir kitų augalų dalių, skintų gėlių bei dekoratyvinių žalumynų rinkos organizavimo [1], ypač į jo 4 straipsnį,
atsižvelgdama į 1968 m. kovo 12 d. Tarybos reglamentą (EEB) Nr. 315/68, nustatantį skirtų pražydinti svogūnėlių, gumbasvogūnių ir gumbavaisių kokybės standartus [2], su paskutiniais pakeitimais, padarytais Reglamentu (EEB) Nr. 949/75 [3], ypač į jo 2 straipsnio 2 dalį,
kadangi Reglamentas (EEB) Nr. 315/68 nustatė skirtų pražydinti svogūnėlių, gumbasvogūnių ir gumbavaisių kokybės standartus; kadangi patirtis parodė, jog dėl šiuo metu taikomų auginimo metodų ir rinkoje esančių Iris reticulata atmainų ir hibridų, būtina patikslinti minimalius Iris danfordiae ir Iris reticulata svogūnėlių dydžius;
kadangi 1970 m. kovo 23 d. Komisijos reglamentas (EEB) Nr. 537/70 [4] leido valstybėms narėms imtis priemonių nukrypstant nuo tam tikrų kokybės standartų reikalavimų, taikomų skirtų pražydinti svogūnėlių, gumbasvogūnių ir gumbavaisių eksportui į Bendrijai nepriklausančias valstybes; kadangi tam tikrų Bendrijai nepriklausančių valstybių prekybos reikalavimai, taikomi Iris reticulata, atitinka Bendrijoje galiojančius reikalavimus; kadangi dėl to valstybėms narėms su šiuo produktu susijęs leidimas turi būti atšauktas;
kadangi šiame reglamente numatytos priemonės atitinka Gyvų augalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 315/68 priedo III skyriaus lentelėje:
- Iris danfordiae eilutėje:
- skaičius "4,5 cm" minimalaus dydžio skiltyje keičiamas skaičiumi "5 cm",
- dydžio klasės "4,5 iki 5,5" ir daugiau keičiamos įrašu "nėra";
- Iris reticulata eilutės skiltis "Botaninis produkto pavadinimas" papildoma žodžiais "jos atmainos ir hibridai".
2 straipsnis
1. Reglamento (EEB) Nr. 537/70 1 straipsnyje žodžiai "Iris reticulata" išbraukiami.
2. Reglamento (EEB) Nr. 537/70 priede išbraukiamos nuostatos, susijusios su Iris reticulata.
3 straipsnis
Šis reglamentas įsigalioja 1977 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1976 m. gruodžio 7 d.